Ondersoek kom nadat vrou ‘verkeerdelik’ gearresteer isAmanda de Goede (56) is Vrydag in hegtenis geneem toe sy haar huiswerker wou verkla. (Foto: Facebook) Die polisie het bevestig dat die beweerde teistering van Amanda de Goede deur Deneysville-polisiebeamptes tans ondersoek word. Maroela Media het berig dat De Goede Vrydag in hegtenis geneem is toe sy die polisie na haar huis ontbied het om ’n klag van diefstal teen haar huiswerker te ondersoek. In plaas daarvan om die klag te ondersoek het die polisiebeampte, wie se naam nie bekend is nie, De Goede gearresteer omdat sy glo ’n Zimbabwiese man “sonder papiere” in haar diens het – iets wat De Goede ten sterkste ontken. Volgens De Goede is die Zimbabwiër ’n vriend van haar huis- en tuinwerker, ’n broer en suster, wat dié glo soms in die tuin kom help in ruil vir kos. Kol. Thandi Mbambo, polisiewoordvoerder, het sedertdien gesê dat die Vrystaatse polisiekommissaris, lt.genl. Baile Motswenyane, opdrag gegee het dat die bewerings ondersoek word. “Die beweerde arrestasie van die persoon omdat sy glo ŉ onwettige immigrant aangestel het, word ondersoek. Die polisie kon glo die man se ‘papiere’ opspoor waarna die vrou vrygelaat is,” sê Mbambo. “Dissiplinêre stappe sal gedoen word indien daar bevind word dat die polisiebeamptes buite die raamwerk van die wet opgetree het.” Mbambo het ook bevestig dat die polisie oor ’n diefstalklag na De Goede se huis ontbied is en dat die huiswerker beweer het die geskil gaan oor geld. De Goede het Dinsdag aan Maroela Media gesê dat die polisie haar besoek het om ’n amptelike verklaring af te neem, maar dat sy “te bang” is. Sy voer boonop aan dat een van die polisiebeamptes, vermoedelik die stasiebevelvoerder, tydens die besoek gevra het dat sy die saak nie verder sal voer nie. Hy het glo ook gesê dat die beampte wat haar Vrydag gearresteer het, om verskoning sal vra. Die polisie het nog nie op Maroela Media se navraag rakende dié bewerings gereageer nie. Wessel Basson van die burgerregtegroep Patriot vir Minderhede, het ook intussen aangedui dat hulle beplan om De Goede in haar regsaksie teen die polisie by te staan.